**- ZAPISNIK -**

sa 2. sjednice Skupštine TZO Tkon održane dana 20. prosinca 2018. godine u prostorijama Općine Tkon s početkom u 11:00 h.

**PREDSJEDNIK VIJEĆA**: Goran Mušćet, predsjednik TZO Tkon

**NAZOČNI ČLANOVI**: Goran Mušćet, Andrija Šandrić, Ante Titulić, Domagoj Juričin, Dominik Gašpar, Marko Mušćet, Dino Smoljan, Robert Ugrinić, Sandra Smoljan

**OSTALI NAZOČNI**: Martina Rudić, Taki Rudić

**IZOČNI**: Marin Katičin, Irena Katičin, Anđelko Palaškov

**ZAPISNIK VODI**: Taki Rudić

Predsjednik Goran Mušćet otvorio je 2. sjednicu Skupštine TZO, pozdravio sve nazočne i utvrdio kvorum.

Predsjednik je predložio sljedeći:

**DNEVNI RED:**

* Verifikacija Zapisnika sa 1. Izborne sjednice Skupštine TZO-Tkon

1. Izvješće Nadzornog odbora o poslovanju Turističke zajednice Općine Tkon od 1. siječnja do 30. rujna 2018.
2. Prijedlog I. Izmjena i dopuna Programa rada sa financijskim planom za 2018. godinu
3. Prijedlog Izmjena i dopuna Programa utroška dijela boravišne pristojbe namijenjene poboljšanju uvjeta boravka gostiju na području Općine Tkon za 2018.,
4. Prijedlog Programa rada sa financijskim planom za 2019.,
5. Prijedlog Odluke o prihvaćanju Programa rada sa financijskim planom za 2019.,
6. Prijedlog Odluke o izvršenju financijskog plana za 2019.,
7. Prijedlog Programa utroška dijela boravišne pristojbe namijenjene poboljšanju uvjeta boravka gostiju na području Općine Tkon za 2019.,
8. Razno

Predsjednik je dao na raspravu Zapisnik sa 1. Izborne Sjednice Skupštine koji je jednoglasno verificiran.

Nakon verifikacije Zapisnika s prethodne sjednice Skupštine TZO Tkon, Predsjednik je dao na raspravu Dnevni red koji je nakon provedenog glasovanja jednoglasno usvojen.

**Ad-1.**

Martina Rudić izvijestila je nazočne o prvoj točki Dnevnog reda odnosno o Izvješću Nadzornog odbora o poslovanju Turističke zajednice Općine Tkon od 1. siječnja do 30. rujna 2018., te je navela da je Nadzorni odbor TZ Općine Tkon obavio nadzor nad radom i poslovanjem TZO Tkon tijekom prvih devet mjeseci 2018. Stavke koje je Nadzorni odbor pritom nadzirao su: vođenje poslova TZO u 2018. godini, materijalno i financijsko poslovanje te raspolaganje sredstvima TZ u 2018. godini te izvršenje i provedba programa rada i financijskog plana TZ u 2018. godini.

Nadzorni odbor je zaključio da je svo poslovanje i računovodstveni sustav ustrojen i vođen u skladu sa Zakonom i pripadajućim pravilnicima koji uređuju navedeno područje. Nadzorni odbor dao je pozitivno mišljenje o cjelokupnom poslovanju Turističke zajednice Općine Tkon.

Nakon obrazloženja navedene točke Dnevnog reda jednoglasno je prihvaćeno Izvješće Nadzornog odbora TZ Općine Tkon.

**Ad-2.**

Zlatko Lukačić izvijestio je nazočne o Prijedlogu I Izmjena i dopuna Programa rada sa financijskim planom za 2018. godinu istaknuvši da se planira povećanje ukupnih prihoda zbog povećanih prihoda od boravišne pristojbe i članarina na temelju ostvarenih noćenja na plovilima u nautičkom turizmu. Također, istaknuto je i povećanje prihoda zbog kontinuiteta povećanja boravišne pristojbe, ali i trenda povećanja dolazaka i noćenja turista na području TZO Tkon. Zlatko Lukačić istaknuo je i povećanje prihoda koje se planira na temelju prijavljenih natječaja, javnih poziva i odobrenih sredstava. Rashodi za manifestacije koji su prvotno planirani u iznosu od 242.000,00 HRK, sada se planiraju u povećanom iznosu od 343.550,00 HRK zbog organizacije brojnih sportskih, kulturnih i zabavnih manifestacija koje su obilježile Kunjsko lito 2018.

Predsjednik TZO Goran Mušćet istaknuo je važnost i značaj turističkih manifestacija, koje iako zahtjevaju izvjesne troškove, ipak podižu kvalitetu ponude turističke destinacije, utječu na povećanje broja posjetitelja i turista te utječu na povećanje potrošnje na području TZO Tkon.

Predsjednik je dao na raspravu Prijedlog I Izmjena i dopuna Programa rada sa financijskim planom za 2018. godinu koji je jednoglasno usvojen.

**Ad-3.**

Martina Rudić izvijestila je nazočne o trećoj točki Dnevnog reda, odnosno o Prijedlogu Izmjena i dopuna Programa utroška dijela boravišne pristojbe namijenjene poboljšanju uvjeta boravka gostiju na području Općine Tkon za 2018. Izvijestiteljica je istaknula da TZO Tkon za 2018. planira transfer sredstava od boravišne pristojbe u iznosu od 77.000,00 HRK Općini Tkon, čime bi došlo do povećanja u odnosu na prvotno planirani iznos od 69.000,00 HRK. Istaknuto je da bi se iznos od 12.300,00 HRK namijenio Gorskoj službi spašavanja, DVD-u Tkon i timovima hitne i medicinske pomoći, dok bi se preostali dio ukupnih sredstava namijenjenih za transfer Općini Tkon u iznosu od 64.700,00 HRK utrošio za uređenje i održavanje javnih površina i plaža na području općine.

Domagoj Juričin izrazio je svoje mišljenje o ovoj točki Dnevnog reda istaknuvši da se timovima hitne i medicinske pomoći treba transferirati viši iznos sredstava.

Martina Rudić odgovorila je da se za 2019. planira povećanje iznosa sredstava namijenjenih upravo timu hitne i medicinske pomoći.

Nakon izlaganja Prijedloga Izmjena i dopuna Programa utroška dijela boravišne pristojbe namijenjene poboljšanju uvjeta boravka gostiju na području Općine Tkon za 2018. Prijedlog je dan na raspravu.

Domagoj Juričin bio je suzdražan prilikom glasovanja na ovu temu Dnevnog reda.

Nakon rasprave i glasovanja Prijedlog je prihvaćen većinom glasova nazočnih članova.

**Ad-4.**

Predsjednik je najavio četvrtu točku Dnevnog reda, odnosno Prijedlog Programa rada s financijskim planom za 2019. te je zamolio Zlatka Lukačića da nazočne izvijesti o navedenoj temi. Zlatko Lukačić rekao je da se za 2019. Godinu planiraju ukupni prihodi u iznosu od 731.000,00 HRK istaknuvši posebno prihode od boravišne pristojbe koji se uvećavaju za 70.000,00 HRK zbog kontinuiranog trenda povećaja smještajnih kapaciteta te se planira iznos od 400.000,00 HRK. Ukupni prihodi raspoređuju se namjenski na pojedine stavke rashoda u financijskom planu. U pogledu strukture rashoda, 24% ukupnog iznosa odnosi se na administrativne rashode potrebne za kontinuirano obavljanje posla turističkih djelatnika i rad ureda. Dizajn vrijednosti predstavlja 40% ukupnih rashoda, a riječ je prvenstveno o organizaciji kulturnih, sportskih i zabavnih manifestacija te uređenju mjesta na području TZO Tkon.

Predsjednik Goran Mušćet dodao je da se ukupni ukupni prihodi za 2019. godinu planiraju u iznosu povećanom za cca 200.000,00 HRK u odnosu na plan za 2018. godinu posebno radi troškova koje zahtjeva organizacija brojnih manifestacija, a tu je i potpora manifestaciji Škraping koja se ove godine produžava na dva tjedna te imamo Škraping 2-tjedan. U sklopu cjelokupne manifestacije održat će se brojne radionice, predavanja, prikazivanje filmova, akcije čišćenja i sl. čime se povećava ponuda turstičkih sadržaja i utječe na razvoj turizma izvan ljetne sezone, odnosno očekuje se veći dolazak gostiju i posjetitelja u zimskom periodu.

.

**Ad-5**

Predsjednik je nakon izlaganja i rasprave dao Prijedlog odluke o prihvaćanju Programa rada s finacijskim planom za 2019. godinu na glasovanje nakon čega je Prijedlog jednoglasno usvojen, odnosno Skupština TZO Tkon jednoglasno je donijela Odluku o prihvaćanju Programa rada s finacijskim planom za 2019. godinu.

**Ad-6**

Predsjednik je nakon izlaganja i rasprave dao Prijedlog Odluke o izvršenju financijskog plana za 2019. na glasovanje nakon čega je Prijedlog jednoglasno usvojen, odnosno Skupština TZO Tkon jednoglasno je donijela Odluku o prihvaćanju izvršenja financijskog plana za 2019. godinu.

**Ad-7**

Predsjednik je prešao na iduću točku Dnevnog reda, odnosno najavio je Prijedlog Programa utroška dijela boravišne pristojbe namijenjene poboljšanju uvjeta boravka gostiju na području Općine Tkon za 2019. U nastavku izlaganja, predsjednik je istaknuo da se u tom pogledu povećavaju financijska sredstva za transfer timovima hitne medicinske pomoći te sredstva namijenjena za uređenje i održavanje plaža na podrućju općine.

Nakon izlaganja Predsjednik je dao Prijedlog na raspravu nakon čega je Prijedlog jednoglasno usvojen.

**Ad-8**

Pod zadnjom točkom Dnevnog reda, odnosno Razno, raspravaljalo se na temu uređenja mjesta, e- Vistoru i drugim pitanjima.

Sjednica je završena u 11:45 sati.

Zapisničarka: Predsjednik

Taki Rudić TZO Tkon

Goran Mušćet